Kommunekontaktrådet opfordrer miljøministeren til at udvide mulighederne for at regulere råge-bestanden.

De nordjyske kommuner går nu i samlet flok til miljøminister Magnus Heunicke (S) for at få udvidet mulighederne for at bekæmpe råger. Mariagerfjords borgmester, Mogens Jespersen (V), rejste problemet på fredagens møde i det nordjyske kommunekontaktråd. I hans kommune har en gruppe borgere uden held prøvet at råbe myndighederne op, fordi fuglene er til stor gene. De larmer fra meget tidligt om morgenen, og de sviner. Både beboere i områder med store forekomster og daginstitutioner er generet af rågerne, fastslog borgmesteren. Debatten på rådets møde viste, at han og de øvrige borgere i Mariagerfjord langt fra var ene om at føle sig generet af råger. Mange andre lokalpolitikere kunne berette om tilsvarende problemer. Derfor vil kommunekontaktrådet nu på vegne af alle 11 kommuner i Nordjylland bede miljøministeren udvide mulighederne for at regulere råge-bestanden. Særligt ønsker man, at det bliver muligt at destruere rågernes æg.